b'\n_START_ARTICLE_\nCharles Mangin\n_START_SECTION_\nLiv og virke\n_START_PARAGRAPH_\nSom en av de meste kompetente offiserer i den franske h\xc3\xa6ren ved krigsutbruddet i 1914, hadde han f\xc3\xb8rst v\xc3\xa6rt divisjonskommandant, og etter fire \xc3\xa5r var han blitt den ber\xc3\xb8mte kommandanten for den tiende franske arm\xc3\xa9en under det andre slaget ved Marne i 1918. Men hans natur som en voldsom, krigersk og aggressiv mann med d\xc3\xb8dsforakt, gjorde ham til en av de mest kontroversielle skikkelser p\xc3\xa5 vestfronten._NEWLINE_Franskmennene p\xc3\xa5 vestfronten gav ham \xc3\xb8kenavnet Slakteren pga. hans tankel\xc3\xb8se dristighet og hensynsl\xc3\xb8shet ovenfor styrkene, som gang p\xc3\xa5 gang ble sl\xc3\xb8st bort under tilsynelatende hensiktl\xc3\xb8se angrep. Hans vinnende karakter og en sterk personlighet samt den aggressive og fryktl\xc3\xb8se innstillingen som gjorde ham mer utsatt for fare enn normalt, var ofte kraften bak den offensive p\xc3\xa5gangsviljen hos soldatene. Han ble kastet ut i un\xc3\xa5de flere ganger, men vendte tilbake og ble den rette personen for de allierte i sommeren 1918 for det endelige oppgj\xc3\xb8ret med tyskerne._NEWLINE_Mangin ble kastet ut i un\xc3\xa5de etter Nivelle-offensiven i 1917, som en av de meste trofaste st\xc3\xb8ttepartnere for Robert Nivelle, men den nye statsministeren Clemenceau utsendte ordre om \xc3\xa5 kalle ham tilbake til tjeneste. Den nye \xc3\xb8verstkommandanten for de allierte styrkene, Ferdinand Foch, vil ha en aggressiv pusher for de allierte styrkene, og gav Mangin kommando over et korps. Etter at Mangin hadde bevist seg som en dyktig angriper, ble han deretter utnevnt til kommandant for den tiende franske arm\xc3\xa9en, som var ansvarlig for den viktige motoffensiven ved Marne som ble et avgj\xc3\xb8rende vendepunkt i krigens siste \xc3\xa5r. Mangin var i resten av krigen med sin arm\xc3\xa9 en del av general Castelnaus Arm\xc3\xa9gruppe \xc3\x98st, som avanserte mot Metz._NEWLINE_Etter krigen ble den tiende franske arm\xc3\xa9e sendt over den fransk-tyske grensen for \xc3\xa5 okkupere Rhinland. Den franske okkupasjonen av Rhinland, der en voksende lokal motstand mot det franske n\xc3\xa6rv\xc3\xa6ret oppsto, var omstridt fram til tilbaketrekningen p\xc3\xa5 1920-tallet. Mangin var hardhendt mot den tyske sivilbefolkningen, som f\xc3\xb8lte seg ydmyket over den store andelen av fargede i okkupasjonsstyrkene. Mangins rolle under den franske okkupasjonen ble derfor like kontroversiell som hans karriere i den f\xc3\xb8rste verdenskrig._NEWLINE_Hjemme i Paris ble han alvorlig syk med store smerter den 9. mars 1925, som f\xc3\xb8lge av appendisitt og hjerneslag, som etterlot ham dels lammet. Tre dager senere, 12. mars 1925, d\xc3\xb8de han. Han ble deretter begravet i 1932 i Invalidekirken._NEWLINE_En statue ble reist til hans \xc3\xa6re, men Hitler, som i 1940 bes\xc3\xb8kte Napoleons grav, fikk statuen \xc3\xb8delagt med dynamitt som hevn for Mangins handlinger i Rhinland og Ruhr. I 1957 ble en ny statue reist p\xc3\xa5 Avenue de Breteuil til minne om Mangin.'